Գուրգեն Խաչատրյան (գործարար)

Գուրգեն Գագիկի Խաչատրյան (նոյեմբերի 23, 1983), հայ գործարար, «Գալաքսի» ընկերությունների խմբի համահիմնադիր, «Յուքոմ» ընկերության տնօրենների խորհրդի նախագահ։

Կենսագրություն 
Կրթություն և գործարար ոլորտ

Իրավագիտության մասնագիտացմամբ ավարտել է Երևանի պետական համալսարանը և ՀՀ Պետական կառավարման ակադեմիան։ Հանդիսանում է Հարվարդի համալսարանի բիզնեսի կառավարման դպրոցի շրջանավարտ։ 2006 թվականից իրականացնում է «Գալաքսի» ընկերությունների խմբի կառավարումն ու ստեղծման օրվանից համակարգել է «Յուքոմ» հեռահաղորդակցության օպերատորի, «Երևան մոլ» առևատրաժամանցային կենտրոնի աշխատանքները, իսկ 2019-ին հայտարարել է Երևանում «Ինովացիայի և տեխնոլոգիաների պարկի» կառուցման մասին։

Սոցիալական պատասխանատվություն

Գուրգեն Խաչատրյանի ղեկավարած ընկերությունը աջակցում է կրթության, ստարտ-ափների, ստեղծարար արվեստի, դասական երաժշտության և համաշխարհային գիտական գրականության հայերեն թարգմանության նախագծերին, ինչպես օրինակ՝ Յուվալ Նոյ Հարարի եռագրությունը հայերեն։ Ի հավելումն, Գուրգեն Խաչատրյանի ընտանիքը խոշոր նվիրատու է Հայաստանի Հանրապետության  պաշտպանական գծի անվտանգության համակարգերով ապահովման ծրագրերին։

Ընտանիքը

Գուրգեն Խաչատրյանը ՀՀ ֆինանսների նախկին նախարար Գագիկ Խաչատրյանի որդին է։

«Յուքոմ» ընկերություն 
Գուրգեն Խաչատրյանի կողմից կառավարվող «Յուքոմ» (Ucom) ընկերությունը հիմնադրվել է 2009 թվականին որպես ինտերնետ պրովայդեռ, ապա թվային հեռուստատեսություն և ֆիքսված հեռախոսակապ։ 2015 թվականին Յուքոմը ձեռք է բերում Օրանժ ընկերության 100% բաժնետոմսերը` այդպիսով դառնալով նաև շարժական կապի ծառայություններ մատուցող օպերատոր։

2020 թվականի ապրիլին «Յուքոմի» գործադիր տնօրեն Հայկ Եսայանը և 576 աշխատակիցներ ազատման դիմում են ներկայացնում, որին հաջորդում է գործադիր տնօրենի կողմից «Յուքոմի» գնման առաջարկը։ Գուրգեն Խաչատրյանը առաջարկը մերժում է՝ հայտարարելով, որ «Ucom­»-ը չի վաճառվում ու իր արժանապատվությունը սակարկության չի դրվում»։ «Յուքոմի» նոր տնօրեն է նշանակվում Արա Սերգեյի Խաչատրյանը, ով «Գալաքսի» ընկերությունների խմբի ֆինանսական տնօրենն էր։ Հայկ Եսայանը հիմնում է նոր ընկերություն՝ «ԹԻՄ» ՍՊԸ-ն։ 2022թ. Մարտ ամսին տնօրենների խորհրդի հայտարարությամբ «Յուքոմի» նոր գլխավոր տնօրեն է նշանակվել Ռալֆ Յիրիկյանը։

«Յուքոմ» ընկերությունը ՍՊԸ-ից վերափոխվել է ՓԲԸ-ի 27.11.2019թ.-ի որոշմամբ։ Ընկերությունը մեծամասնական բաժնետերերը Խաչատրյաններն են, և ընկերության 89% բաժնեմասը գրավադրված է։ «Յուքոմը» հանրությանը հասանելի պարտատոմսեր է թողարկում 2019թ.-ից։

Ծանոթագրություններ 

Բիզնես
Հեռահաղորդակցություն
Անձինք այբբենական կարգով
Հայ գործարարներ
Հարվարդի համալսարանի շրջանավարտներ